Verhoging in kragtariewe ‘sal armstes benadeel’Argieffoto (Pixabay) AfriSake het Woensdag gesê die organisasie sal ingryp as Eskom die Nasionale Energiereguleerder van Suid-Afrika (NERSA) nader om elektrisiteitstariewe nogmaals te verhoog. “Eskom en munisipaliteite het elektrisiteitspryse onlangs tot buitensporige tariewe verhoog en nou wil Eskom dit met ’n verdere 20% verhoog,” het Charles Castle, bestuurder van AfriSake se arbeidsregadvieseenheid, gesê. Castle het gesê Suid-Afrika is tans in ’n tegniese resessie. “Verbruikers, en veral die kleinhandelsmark, byt die spit af weens die swak implementering van ekonomiese beleide en die wydverspreide korrupsie in alle staatsektore in Suid-Afrika. Om van landsburgers te verwag om al hoe minder krag te gebruik, maar meer per eenheid te betaal, is verregaande. Eskom moet hom eerder aan die naburige Zimbabwe onttrek en al sy hulpbronne in Suid-Afrika belê,” het Castle gesê. Castle meen Eskom word tans deur aantygings van bedrog, korrupsie en wanadministrasie in die gesig gestaar en moet verantwoordbaar gehou word. “Landsburgers kan nie aanspreeklik gehou word vir topbestuur se flaters en ondeurdagte ‘Zupta’- handelinge nie.” AfriSake het onlangs ingevolge die Wet op die Bevordering van Toegang tot Inligting (PAIA) aansoek gedoen om sekere inligting rakende Tegeta se verkryging van die Optimum-steenkoolmyn van Glencore te bekom. Eskom het geen inligting verskaf nie, daarom is AfriSake genoop om ’n hofaansoek in hierdie verband te bring. “Dit kan direk verband hou met die tariefverhoging, omdat Eskom poog om sekere inligting oor die verkryging van steenkool en die betaling van steenkoolverskaffers te verdoesel,” het Armand Greyling, regs- en beleidsanalis by AfriSake gesê. Afrisake meen nog tariefverhogings sal lei tot verlies van meer werksgeleenthede. “Die ekonomie is reeds stram en die werkloosheidsyfer is al meer as 27%. Deur elektrisiteitstariewe verder te verhoog, sal Eskom die armstes van die armes ekonomies nog verder benadeel.”